CELEX: 62014TN0066
Language: da
Date: 2014-01-24 00:00:00
Title: Sag T-66/14: Sag anlagt den 24. januar 2014 — Bredenkamp m.fl. mod Rådet og Kommissionen

14.4.2014   
            
            
               DA
            
            
               Den Europæiske Unions Tidende
            
            
               C 112/47
            
         Sag anlagt den 24. januar 2014 — Bredenkamp m.fl. mod Rådet og Kommissionen
   (Sag T-66/14)
   2014/C 112/60
   Processprog: engelsk
   
      Parter
   
   
      Sagsøgere: John Arnold Bredenkamp (Harare, Zimbabwe), Echo Delta (Holdings) PCC Ltd (Castletown, Isle of Man), Scottlee Holdings (Private) Ltd (Harare) og Fodya (Private) Ltd (Harare) (ved P. Moser, QC (Queen’s Counsel), og solicitor G. Martin)
   
      Sagsøgte: Europa-Kommissionen og Rådet for Den Europæiske Union
   
      Sagsøgernes påstande
   
   
               —
            
            
               Der træffes foranstaltninger med henblik på sagens tilrettelæggelse for at formå Europa-Kommissionen og Rådet for Den Europæiske Union til at fremlægge samtlige dokumenter og beviser, som vedrørende sagsøgernes optagelse på listen måtte være i disse institutioners besiddelse.
            
         
               —
            
            
               Rådet og/eller Kommissionen tilpligtes at betale erstatning for ikke-økonomisk og økonomisk skade, som sagsøgerne har lidt som følge af den uretmæssige indførelse af EU-sanktioner over for sagsøgerne ved at optage (og siden hen opretholde frem til 2012) sagsøgernes navne i bilaget til Rådets forordning (EF) nr. 314/2004 ved henholdsvis Rådets fælles holdning 2009/68/FUSP, Kommissionens forordning (EF) nr. 77/2009, Rådets afgørelse 2010/92/FUSP, Kommissionens forordning (EU) nr. 173/2010 og Rådets afgørelse 2011/101/FUSP samt Kommissionens forordning (EU) nr. 174/2011.
            
         
               —
            
            
               Europa-Kommissionen og Rådet for Den Europæiske Union tilpligtes at betale renters rente på Euribor + 2% (eller en anden rentesats, der måtte blive fastsat) af det beløb, som disse skal betale til sagsøgerne fra datoen for dommen.
            
         
               —
            
            
               Europa-Kommissionen og Rådet for Den Europæiske Union tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fire anbringender.
   
               1.
            
            
               Første anbringende om, at de omhandlede retsakter savnede en passende hjemmel, idet de kun var vedtaget på grundlag af artikel 60 og 301 EF, der udelukkende omhandler bestemmelser over for tredjelande, ikke privatpersoner og firmaer.
            
         
               2.
            
            
               Andet anbringende om, at de omhandlede retsakter afslørede åbenbare faktiske fejl, idet de ikke udtrykker nogen tætte bånd til Zimbabwes regering eller økonomisk eller anden støtte til styret, hvorved de ikke løfter Europa-Kommissionens og Rådet for Den Europæiske Unions bevisbyrde og resulterer i en ulovlig beslutningsproces.
            
         
               3.
            
            
               Tredje anbringende om, at de omhandlede retsakter tilsidesatte væsentlige formforskrifter ved at undlade at angive nogen eller en tilstrækkelig begrundelse og ved ikke at give sagsøgerne mulighed for at blive hørt eller fremlægge diskulperende indlæg.
            
         
               4.
            
            
               Fjerde anbringende om, at de omhandlede retsakter tilsidesatte grundlæggende EU-retlige principper, der også er knæsat i artikel 1 i den første tillægsprotokol til den europæiske konvention om beskyttelse af menneskerettigheder (EMRK), ved ulovligt at begrænse sagsøgernes ret til deres egen ejendom.